কুলতলিতে ফের জোড়া বাঘের গর্জন! তড়িঘড়ি ছুটে গেলেন বনকর্মীরা

ওয়েব ডেস্ক: ২০২৪-এর শেষটা হয়েছিল বাঘিনী (Tigress) আতঙ্ক দিয়ে, আবার ২০২৫-এর শুরু থেকেই বাঘমামার (Tiger) আতঙ্ক রাজ্যে। কয়েকদিন আগেই ফাঁড়ি পেরিয়ে দক্ষিণ ২৪ পরগণা (South 24 Parganas) জেলার কুলতলির (Kultali) মৈপীঠে একটি বাঘ ঢুকে পড়ায় আতঙ্ক ছড়িয়ে পড়ে গোটা এলাকায়। যদিও দু’দিনের মধ্যে বাঘটি নিজে থেকেই জঙ্গলে চলে যায়। তবে এই ঘটনার সপ্তাহ পার না হতেই ফের রয়্যাল বেঙ্গল (Royal Bengal Tiger) আতঙ্ক ছড়িয়ে পড়ল কুলতলির মৈপীঠে। রবিবার সকালে নদীর ধারে বাঘের পায়ের ছাপ দেখতে পান স্থানীয় বাসিন্দারা। তারপরেই ছড়িয়ে পড়ে আতঙ্ক। খবর মিলেছে, এলাকায় একজজোড়া বাঘ ঢুকে পড়েছে।

জানা গিয়েছে, ইতিমধ্যে বন দফতরকে খবর দেওয়া হয়েছে। খবর পেয়ে বনকর্মীরা এলাকায় পৌঁছে গিয়েছেন। গোটা এলাকাকে ঘিরে ফেলার পরিকল্পনাও করা হয়েছে বন দফতরের তরফে। এলাকাবাসীর সুরক্ষার জন্য সব ধরণের সতর্কতামূলক পদক্ষেপ নেওয়া হচ্ছে বলে জানিয়েছেন দক্ষিণ ২৪ পরগণার বিভাগীয় বন আধিকারিক নিশা গোস্বামী। তিনি বলেছেন, ইতিমধ্যে এক কিলোমিটার জায়গা ঘিরে ফেলা হয়েছে। এলাকায় আদৌ বাঘ রয়েছে কিনা, তাও খতিয়ে দেখা হচ্ছে বলে জানান তিনি।

আরও পড়ুন: বর্ডার পেরিয়ে অনুপ্রবেশের চেষ্টা, মাঝরাতে গুলি চালাল BSF

যদিও কুলতলির সাধারণ মানুষের কাছে সুন্দরবনের বাঘকে নিয়ে আতঙ্কিত হওয়া নতুন কোনও ঘটনা নয়। গত ৬ জানুয়ারি বৈকুণ্ঠপুর গ্রাম পঞ্চায়েতের শ্রীকান্ত পল্লি ও কিশোরীমোহনপুর এলাকায় জঙ্গল লাগোয়া গ্রামে একটি বাঘ ঢুকে পড়েছিল। তারপর ৮ তারিখ ভোরে বাঘটি ফের জঙ্গলে ফিরে যায় বলে খবর। এবার একজোড়া বাঘ ঠাকুরান নদী পেরিয়ে লোকালয়ে ঢুকে পড়েছে বলে ধারণা স্থানীয়দের।